Румунска саборна црква у Темишвару

Румунска Саборна црква или Катедрална румунска црква (рум. Catedrala Ortodoxă din Timişoara) православна је црква На Тргу победе, централном градском тргу у Темишвару. Посвећена је Светим трима јерарсима. Са својом висином од 96 метара доминира панорамом града и представља један од његових најпрепознатљивијих симбола. Једна је од најимпресивнијих и највиших цркава у Румунији. Историја Саборна црква у Темишвару изграђена је између 1936. и 1940, по плановима архитекте Јоана Трајанескуа (Ioan Traianescu). Историја цркве уско је повезана са 28. јулом 1919. године, када се Банат ујединио са Румунијом. По завршетку Првог светског рата нова румунска администрација предузела је низ мера за враћање и подстицање православља, које је претходна аустријска администрација немилостиво гушила. Тако је 1926. поново успостављена стара парохија у Четату, а затим 1939. и Темишварска епархија, уздигнута на ранг архиепископије, да би 1947. године била створена Банатска митрополија. Сама изградња катедрале почела је 16. марта 1936, а 20. децембра исте године положен је камен темељац. Звона и крстови цркве освештани су 23. августа 1938, а грађевински радови су завршени 1940. године. Међутим, због избијања Другог светског рата сви завршни радови, унутрашње и спољашње осликавање завршени су тек 1956. Катедрала је освећена и свечано отворена у јесен 1946. године, десет година од почетка изградње. Том приликом је организована велика литија у којој су учествовали патријарх Никодим Мунтеану и краљ Михај I са целом епископијом Трансилванијске митрополије и званицама из свих крајева Румуније. Овај датум је изабран за дан велике славе православних верника у Банату. Архитектура Архитектонски стил катедрале је јединствен и необичан за православну богомољу. Истиче се по јединственој комбинацији традиционалних и модерних елемената. Представља мешавину византијског и молдавског архитектонског стила, са елементима сецесије. У изградњи цркве коришћена су нека тада иновативна техничка решења, као што је армирани бетон. Темељ је изграђен на огромној армирано-бетонској плочи, коју подупире више од 1000 армирано-бетонских стубова забијених до дубине од 20 m испод бетонске плоче. Црква се простире се на површини од преко 1500 m², дугачка је 65 m, широка 32 m, а највиша, централна, кула је висока 96 m. Црква има 11 торњева, што представља карактеристику молдавске школе. Кров цркве је украшен упечатљивим мозаиком од емајлираних плочица зелене, жуте и црвене боје, што цркви даје јединствен изглед. Под цркве израђен је од мермера, са многобројним геометријским украсима. Катедрала има седам великих звона, која су направљена од материјала донетог са Суматре и Борнеа, а чија је укупна тежина 8 тона. Њихово усаглашавање урадио је композитор Сабин Драгои (Sabin Drăgoi). Отворени трем катедрале носи шест великих мермерних стубова, од којих се сваки налази на квадратном постољу. Улаз у затворени трем је кроз троја масивних двокрилних врата, богато изрезбарених, како споља, тако и изнутра. Са јужне и северне стране се такође налазе по још једна врата, подједнаке лепоте. Изнад трема је звоник у облику квадрата са по пет прозора на свакој страни. Из затвореног трема, који је веома широк, улази се у предворје катедрале, такође кроз троја изрезбарених врата, изнад којих се налазе прозори. Унутрашњост Унутрашњост цркве је изузетно раскошна, са великим бројем позлаћених површина. Фреске и иконе је осликао румунски сликар, илустратор и универзитетски професор Анастас Демиан (Anastase Demian). Иконостас је од дрвета липе, декорисан веома раскошно са танким златним премазом, а израдио га је локални уметник из Темишвара Стефан Гоја. Између 2003. и 2006. године сликарство овог храма је рестаурирано, чиме му је враћен првобитни сјај. Најважније реликвије У крипти цркве се налази вредна збирка која обухвата стару верску уметност из Баната. Њу чини преко 3000 ретких црквених књига, преко 800 икона и слика, преко 130 црквених предмета, 10 артефаката од племенитих метала, 10 одежди и других сличних црквених украса. Овде се чувају и рани румунски рукописи као што су Нови завет из Балграда (Noul Testament de la Bălgrad, данас Алба Јулиа) из 1648. године и Проповеди митрополита Варлама из 1643. године, који педстављају и два најстарија докумената написана на румунском језику. У крипти цркве, испод олтара, налазе се гробнице банатских митрополита, а први је овде сахрањен епископ Василе Лазареску (1947-1961). У Румунској саборној православној цркви налазе се мошти и реликвије заштитника банатских Румуна Светог Јосифа Темишварског, светитеља српског порекла. Историјски значај Румунска саборна црква није само верски центар, већ и важно историјско место. Током Револуције 1989. године црква је била кључна тачка отпора против комунистичког режима. Напомене Види још Српска саборна црква у Темишвару Списак највиших православних цркава и звоника Галерија Референце Спољашње везе Temisvar.com - све о Темишвару на српском језику Timișoara Metropolitan Cathedral at Metropolis of Banat website Timisoara.org: Timișoara Orthodox Cathedral website